CELEX: 52013XG0803(01)
Language: sk
Date: 2013-08-03 00:00:00
Title: Závery Rady o maximalizácii potenciálu politiky v oblasti mládeže pri plnení cieľov stratégie Európa 2020

3.8.2013   
            
            
               SK
            
            
               Úradný vestník Európskej únie
            
            
               C 224/2
            
         Závery Rady o maximalizácii potenciálu politiky v oblasti mládeže pri plnení cieľov stratégie Európa 2020
   2013/C 224/02
   RADA A ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE:
   PRIPOMÍNAJÚC POLITICKÉ SÚVISLOSTI TEJTO PROBLEMATIKY UVEDENÉ V PRÍLOHE
   1.   SA DOMNIEVAJÚ, ŽE:
   
               1.
            
            
               V stratégii Európa 2020 a jej hlavných iniciatívach sa zdôrazňuje význam vypracovania a realizácie politík, ktoré mladých ľudí vybavia zručnosťami a kompetenciami potrebnými na to, aby zohrali svoju úlohu v znalostnej ekonomike a spoločnosti a uznáva sa v nej úloha politiky v oblasti mládeže v tomto ohľade. Celkové ciele stratégie Európa 2020 a jednotlivé ciele členských štátov zamerané na zvýšenie zamestnanosti mladých ľudí, zníženie predčasného ukončovania školskej dochádzky a zvýšenie účasti na vysokoškolskom vzdelávaní sú osobitne dôležité pre mládež a pre tých mladých ľudí, ktorí sú najviac vystavení riziku marginalizácie. V rámci politiky v oblasti mládeže sú zahrnuté opatrenia, ktoré majú pomôcť mladým ľuďom začleniť sa do vzdelávacích, rozvojových, kultúrnych a spoločenských aktivít, možnosti získania skúseností a príležitosti praktického vzdelávania, ktoré zvyšujú zručnosti mladých ľudí potrebné pre život, vzdelávanie a zamestnanie sa.
            
         
               2.
            
            
               V obnovenom rámci pre európsku spoluprácu v oblasti mládeže (2010 – 2018) (1) sa zdôrazňuje význam duálneho prístupu, ktorý zahŕňa a) konkrétne iniciatívy v rámci politiky v oblasti mládeže aj b) iniciatívy na začlenenie hľadiska mladých ľudí do príslušných oblastí politík. Rámec ponúka súbor nástrojov pre opatrenia v ôsmych oblastiach činnosti a zdôrazňuje sa v ňom medziodvetvový prístup k potrebám a ambíciám mladých ľudí.
            
         
               3.
            
            
               Spoločná správa EÚ o mládeži na rok 2012 (2) obsahuje výzvu, aby sa obnovený rámec lepšie prepojil a zjednotil so stratégiou Európa 2020.
            
         
               4.
            
            
               Vplyv hospodárskeho poklesu na mladých ľudí predstavuje výzvy pre politiku v oblasti mládeže, pre viaceré súvisiace oblasti politík, ktorých cieľom je naplnenie potrieb všetkých mladých ľudí, a najmä pre všeobecnejšie ciele verejnej politiky – predovšetkým tie, ktoré sa týkajú stratégie Európa 2020 pre inteligentný, udržateľný a inkluzívny rast. Medzi výzvy (3), ktorým v súčasnosti čelia mladí ľudia, patria nezamestnanosť, zvyšujúce sa riziko vylúčenia a možnosť, že situácia mladých ľudí bude nepriaznivo ovplyvnená.
            
         
               5.
            
            
               Mnohí mladí ľudia sa aktívne angažujú, rozvíjajú a napredujú v skupinách, komunitách a širšej spoločnosti a prinášajú veľký úžitok a aj sami majú veľký úžitok, pokiaľ ide o ich osobný a spoločenský rozvoj, zručnosti, skúsenosti a odborné znalosti. Mladým ľuďom však stále dlhšie trvá kým sa osamostatnia, pričom majú menšiu istotu profesnej dráhy a napredovania.
            
         
               6.
            
            
               Potrebné je rozpoznať možnosti a schopnosti mladých ľudí pre tvorivosť, inovácie, podnikanie a adaptabilitu, ktoré sú uznávanými neoceniteľnými prvkami pri stimulovaní obnoveného a udržateľného návratu k hospodárskemu a sociálnemu blahobytu v členských štátoch a pri dosahovaní inkluzívnejšej spoločnosti, a poskytnúť zdroje na naplnenie týchto možností a schopností.
            
         
               7.
            
            
               Poznatky o mladých ľuďoch a ich vplyv na politiku v oblasti mládeže a politiky, ktoré súvisia s problematikou mládeže, sú dôležité a mali by byť dostatočne podložené výskumom.
            
         
               8.
            
            
               Potrebné je klásť jasný dôraz na to, aký pozitívny a osobitný prínos a pridanú hodnotu môže mať politika v oblasti mládeže k stratégii Európa 2020, konkrétne v súvislosti s cieľmi v oblasti vzdelávania, odbornej prípravy, zamestnanosti a sociálneho začlenenia.
            
         2.   BERÚ NA VEDOMIE, ŽE:
   
               9.
            
            
               zaviedlo sa niekoľko politických iniciatív (ako je uvedené v prílohe k tomuto dokumentu) s cieľom pokročiť v plnení cieľov stratégie Európa 2020 a reagovať na výzvy vyplývajúce z vplyvu krízy na ľudí v celej EÚ. Mnohé z nich sú osobitne dôležité pre mladých ľudí. Politické iniciatívy v oblasti zamestnanosti, vzdelávania a odbornej prípravy zamerané na mladých ľudí podporujú prijatie zosúladeného prístupu, v rámci ktorého by politika v oblasti mládeže mala zohrávať kľúčovú úlohu. Mala by sa podporiť úloha ministrov zodpovedných za problematiku mladých ľudí, ako aj integrácia problematiky mladých ľudí do širokého spektra politík, najmä v rámci európskeho semestra.
            
         3.   ZASTÁVAJÚ NÁZOR, ŽE:
   
               10.
            
            
               Medzisektorová a medzinárodná koordinácia na vnútroštátnej úrovni a na úrovni EÚ má kľúčový význam pri vykonávaní účinnej politiky v oblasti mládeže a pri napĺňaní cieľov stratégie Európa 2020 pre mladých ľudí.
            
         
               11.
            
            
               Politika v oblasti mládeže poskytuje komplexnú, na mládež zameranú politickú reakciu pre mladých ľudí, a to vo vertikálnom aj horizontálnom rozmere. Politika v oblasti mládeže má jasnú a doplňujúcu úlohu stimulovať v koordinácii s ostatnými oblasťami politík celú škálu pozitívnych reakcií pre mladých ľudí. Úloha a zodpovednosť politiky v oblasti mládeže by však boli jasnejšie, ak by boli lepšie vymedzené, pokiaľ ide o ich prínos pre súvisiace oblasti politík a ich vzájomné spolupôsobenie. To by posilnilo vplyv politiky v oblasti mládeže ako takej a aj ako politiky prispievajúcej k stratégii Európa 2020, a to najmä v súvislosti so zamestnanosťou a sociálnym začlenením, a zlepšila by sa tým v tomto kontexte aj viditeľnosť politiky v oblasti mládeže.
            
         
               12.
            
            
               Opatrenia politiky v oblasti mládeže vyjadrené napríklad prostredníctvom práce s mládežou a neformálneho vzdelávania a informálneho učenia sa, majú jasný význam predovšetkým pokiaľ ide o pripravenosť, účasť a napredovanie mladých ľudí vo vzdelávaní, odbornej príprave a zamestnaní, ako aj v oblasti zdravia a sociálneho začlenenia. Takýmito opatreniami sa môže aktívne podporiť balík opatrení EÚ pre zamestnanosť mladých ľudí, a najmä účinná realizácia systému záruk pre mladých, pričom by mohli získať aj podporu z iniciatívy na podporu zamestnanosti mladých ľudí a iných relevantných európskych fondov.
            
         
               13.
            
            
               Odvetvie mládeže disponuje osobitnými odbornými znalosťami o angažovaní sa mladých ľudí a zlepšovaní ich postavenia, a to najmä tých mladých ľudí, ktorí majú menej príležitostí a na ktorých politiky v oblasti vzdelávania a odbornej prípravy a zamestnanosti nemusia mať dosah.
            
         4.   ZDÔRAZŇUJÚ TIETO PRIORITY S CIEĽOM MAXIMALIZÁCIE POTENCIÁLU POLITIKY V OBLASTI MLÁDEŽE PRI DOSAHOVANÍ CIEĽOV STRATÉGIE EURÓPA 2020:
   
               14.
            
            
               Opatrenia na zvýšenie medzisektorovej a medziinštitucionálnej spolupráce zamerané na zlepšenie koordinácie politiky v oblasti mládeže a súvisiacich oblastí politík, najmä vo vzdelávaní a odbornej príprave a zamestnanosti, sú prioritnými s cieľom poskytnúť komplexnú a ucelenú politickú reakciu na sociálne a hospodárske výzvy, ktorým v súčasnosti čelia mladí ľudia, a zaangažovať mladých ľudí, ktorí majú menej príležitostí, najmä mladých ľudí, ktorí sú marginalizovaní a ktorí nemajú zamestnanie, nepokračujú vo vzdelávaní a ani v odbornej príprave (skupina ľudí NEET), aby sa tak podporila inkluzívnejšia spoločnosť a prispelo k dosiahnutiu cieľov stratégie Európa 2020.
            
         
               15.
            
            
               Mala by sa zvýšiť úloha samotných mladých ľudí pri vytváraní politík, ktoré ich ovplyvňujú, najmä pokiaľ ide o ich možnosti, prístup a napredovanie vo vzdelávaní, odbornej príprave a zamestnaní, aby sa vo väčšej miere dosiahlo sociálne začlenenie. Účasť mladých ľudí na tvorbe politík má kľúčový spôsob pre to, akým spôsobom sa politika v oblasti mládeže vykonáva v súlade s obnoveným rámcom pre európsku spoluprácu v oblasti mládeže (2010 – 2018). Strany zainteresované do politiky v oblasti mládeže majú osobitné odborné znalosti o spôsoboch uľahčenia aktívnej účasti mladých ľudí na tvorbe politík.
            
         
               16.
            
            
               Úloha navrhovaného nového programu EÚ pre vzdelávanie, odbornú prípravu, mládež a šport a najmä jeho kapitoly týkajúcej sa mládeže, ako aj iných programov a fondov EÚ bude dôležitá pre to, aby sa mladým ľuďom v Európe poskytli možnosti, vzdelávania, mobility, získania nových zručností a skúseností a zapojenie sa do dobrovoľníckych činností a kultúrnych výmen. Nezávislá a skutočná hodnota politiky v oblasti mládeže, ako aj pridaná hodnota tejto politiky by sa mala uznať vďaka spôsobu, akým podporuje výsledky mladých ľudí vo vzdelávaní a odbornej príprave, zamestnaní a sociálnom začlenení. Ďalšia generácia európskych štrukturálnych a investičných fondov pomôže pri investíciách do mladých ľudí a ich zručností a pri zlepšovaní ich zamestnateľnosti a prístupu na pracovný trh.
            
         5.   VYZÝVAJÚ ČLENSKÉ ŠTÁTY, ABY S NÁLEŽITÝM ZRETEĽOM NA ZÁSADU SUBSIDIARITY ZVÁŽILI TIETO KROKY:
   
               17.
            
            
               Zabezpečiť v prípade potreby, aby prioritné úlohy prijaté v rámci obnoveného rámca pre európsku spoluprácu v oblasti mládeže (2010 – 2018) podporovali a dopĺňali ciele stratégie Európa 2020.
            
         
               18.
            
            
               Podporovať aktívnu účasť ministrov zodpovedných za otázky mládeže na tvorbe vnútroštátnej politiky súvisiacej so stratégiou Európa 2020, najmä pri tvorbe a, ak je to vhodné, aj koordinácii ročných národných programov reforiem.
            
         
               19.
            
            
               V tejto súvislosti a na základe vnútroštátnych ustanovení pre dialóg s mladými ľuďmi podporovať lepšie využívanie existujúcich mechanizmov alebo vytvorenie nových mechanizmov na zisťovanie názorov mladých ľudí, ktoré budú podkladom a nástrojom pri utváraní politiky v oblasti mládeže a s ňou súvisiacich politík.
            
         
               20.
            
            
               Zvážiť, ako môže politika v oblasti mládeže prispieť k príprave opatrení v rámci balíka pre zamestnanosť mladých ľudí, ak je to vhodné vrátane vykonávania odporúčaní Rady o potvrdzovaní neformálneho vzdelávania a informálneho učenia sa a o zavedení záruky pre mladých ľudí.
            
         6.   VYZÝVAJÚ ČLENSKÉ ŠTÁTY A KOMISIU, ABY V RÁMCI SVOJICH PRÁVOMOCÍ, S NÁLEŽITÝM ZRETEĽOM NA ZÁSADU SUBSIDIARITY A PRI REŠPEKTOVANÍ ZODPOVEDNOSTI ČLENSKÝCH ŠTÁTOV ZA POLITIKU V OBLASTI MLÁDEŽE:
   
               21.
            
            
               Podporovali prínos opatrení politiky v oblasti mládeže ako súčasti všeobecnejších politických stratégii v oblasti vzdelávania a odbornej prípravy, zamestnanosti a sociálneho začlenenia so zámerom dosiahnuť ciele stratégie Európa 2020.
            
         
               22.
            
            
               Zabezpečili väčšiu koordináciu a synergiu medzi prácou vykonávanou v rámci obnoveného rámca a prácou vykonávanou v oblasti vzdelávania a odbornej prípravy a zamestnanosti s cieľom zintenzívniť účasť mladých ľudí na vzdelávaní a odbornej príprave, uľahčiť ich prechod do zamestnania a ich začlenenie sa do spoločnosti. Osobitne zdôraznili začlenenie tých mladých ľudí, ktorí nepokračujú vo vzdelávaní ani v odbornej príprave a nemajú ani zamestnanie (NEET).
            
         
               23.
            
            
               Pripravili ako súčasť obnoveného rámca pre európsku spoluprácu v oblasti mládeže na roky 2010 – 2018 strednodobý pracovný plán na usmernenie politiky v oblasti mládeže a súvisiacich politík, ktorý by reagoval na súčasné témy a trendy v oblasti mládeže a súvisiace s mládežou a v ktorom sa zdôraznia relevantné oblasti koordinácie a spolupráce s politikami vzdelávania, odbornej prípravy a zamestnanosti s cieľom zabezpečiť prínos politiky v oblasti mládeže k európskemu semestru.
            
         
               24.
            
            
               Zaviedli postup, pomocou ktorého by si predstavitelia členských štátov zodpovední za politiku v oblasti mládeže zasadajúci v Rade a/alebo jej prípravných orgánoch mohli vymieňať názory a rokovať o dôležitých krokoch zameraných na politiku v rámci európskeho semestra, ročného prieskumu rastu a odporúčaní pre jednotlivé členské štáty týkajúce sa ich politík s cieľom relevantne a včas prispieť k práci Výboru pre zamestnanosť v oblasti multilaterálneho dozoru zameraného na odporúčania pre jednotlivé krajiny.
            
         
               25.
            
            
               Zabezpečili, aby sa nástroje uvedené v stratégii EÚ týkajúcej sa mládeže a spoločnej správe EÚ o mládeži (2012), ako napríklad proces štruktúrovaného dialógu, politiky vychádzajúce z dôkazov a medziodvetvová spolupráca, rozvinuli s maximálnym účinkom s cieľom premietnuť do politických rokovaní v rámci stratégie Európa 2020 všetky dostupné dôkazy o dosahu krízy na mladých ľudí a zabezpečiť, aby sa hlas mladých ľudí v rámci týchto diskusií vypočul.
            
         
               26.
            
            
               Zdôraznili, ako sú opatrenia politiky v oblasti mládeže, napríklad vo forme práce s mládežou a neformálneho vzdelávania a informálneho učenia sa, pre mladých ľudí, a to najmä pre tých mladých ľudí, ktorí majú menej možností, prostriedkom na to, aby posilnili svoje postavenie a stali sa aktívnymi občanmi, aby sa plne zapojili do života občianskej spoločnosti a aby rozvíjali svoje študijné a pracovné zručnosti.
            
         
               27.
            
            
               Osobitne zdôraznili, ako takéto opatrenia pomáhajú mladým ľuďom, aby rozvíjali svoje kompetencie a prierezové zručnosti, ktoré im pomáhajú pri prístupe k vzdelávaniu, odbornej príprave a pracovným príležitostiam, čím sa môže posilniť ich sebestačnosť a rozvoj, a tiež ako im pomáhajú pri rozvoji osobných, a sociálnych zručností a pri získavaní pracovných a podnikateľských zručností.
            
         
               28.
            
            
               Presadzovali dostupnosť európskych programov pre všetky príslušné zainteresované strany, ako i účasť na nich, a to napríklad pokiaľ ide o tieto programy:
               
                           —
                        
                        
                           európsky program pre vzdelávanie, odbornú prípravu, mládež a šport, ktorý podporuje mobilitu, vzájomné výmeny a posilnenie zručností, ako aj príležitosti zúčastniť sa na dobrovoľníckej práci a kultúrnych výmenách a
                        
                     
                           —
                        
                        
                           iné európske programy a fondy, ktorých cieľom je okrem iného poskytovať možnosti všetkým mladým ľuďom vrátane tých, ktorí majú menej príležitostí, a najmä tým, ktorí nepokračujú vo vzdelávaní ani v odbornej príprave a nemajú ani zamestnanie,
                        
                     aby tak prispeli k rozvoju zručností a zvyšovaniu zamestnateľnosti mladých ľudí.
            
         
               29.
            
            
               Podporovali plné a čo najlepšie využívanie iniciatívy na podporu zamestnanosti mladých ľudí, aby sa tak naplnilo odporúčanie Rady o zavedení záruky pre mladých ľudí.
            
         7.   VYZÝVAJÚ KOMISIU, ABY ZVÁŽILA TIETO KROKY:
   
               30.
            
            
               Zvážila kroky na zabezpečenie toho, aby hľadisko politiky v oblasti mládeže zohrávalo kľúčovú úlohu v politikách v oblasti vzdelávania a odbornej prípravy, zamestnanosti a sociálneho začlenenia s cieľom začleniť osobitný rozmer „politiky v oblasti mládeže“ do politík zameraných na realizáciu stratégie Európa 2020, najmä pokiaľ ide o prácu mladých ľudí a uznávanie a potvrdzovanie neformálneho vzdelávania a informálneho učenia sa.
            
         
               31.
            
            
               Podporovala informovanosť o všetkých programoch EÚ týkajúcich sa financovania a súvisiacich príkladoch najlepších postupov, ktoré rozvíjajú zručnosti mladých ľudí 21. storočia tým, že jednoznačnejšie zdôrazňujú to, ako takéto programy stimulujú vzdelávanie založené na zručnostiach a skúsenostiach a vzdelávanie v oblasti podnikania, ktoré zvyšujú a zlepšujú účasť mladých ľudí v spoločnosti, vo vzdelávaní a v odbornej príprave, v zamestnaní, a to najmä pre mladých ľudí, ktorí majú menej príležitostí.
            
         
               32.
            
            
               V súvislosti so stratégiou Európa 2020 a obnoveným rámcom pre európsku spoluprácu v oblasti mládeže (2012 – 2018) naďalej presadzovala svoj zámer zhodnotiť proces štruktúrovaného dialógu s cieľom zaručiť, aby sa do rozsahu, škály a obsahu tohto procesu premietli potreby mladých ľudí a aby na ne tieto prvky procesu aj reagovali, pričom tento proces na druhej strane užitočne prispieva k tvorbe politiky v oblasti mládeže.
            
         
               33.
            
            
               Zvážila vypracovanie koncepčného dokumentu na základe zistení uvedených v správe EÚ o mládeži a súčasnej práce v oblastiach partnerského učenia a vychádzajúc z toho uskutočnila seminár v rámci partnerského učenia za účasti zástupcov kľúčových politík v oblasti mládeže, vzdelávania a odbornej prípravy a zamestnanosti a relevantných zainteresovaných strán s cieľom preskúmať optimálny spôsob, akým by bolo možné stimulovať politickú reakciu na súčasné výzvy, ktorým čelia mladí ľudia, na základe spolupráce. V rámci takejto iniciatívy by sa mohli načrtnúť odporúčania pre ďalšie kroky, ktoré by jednotlivé oblasti politiky a príslušné rady mohli zvážiť.
            
         
      (1)  Ú. v. EÚ C 311, 19.12.2009, s. 1.
   
      (2)  Ú. v. EÚ C 394, 20.12.2012, s. 5.
   
      (3)  Miera nezamestnanosti mladých ľudí vo veku od 15 do 24 rokov prudko vzrástla z 15 % vo februári 2008 na 23,6 % v januári 2013. Do skupiny NEET (mladí ľudia, ktorí nemajú zamestnanie, nepokračujú vo vzdelávaní a ani v odbornej príprave) patrilo v januári 2012 7,5 milióna mladých ľudí vo veku od 15 do 25 rokov.
   
      PRÍLOHA
      
         Politické súvislosti
      
      
                  1.
               
               
                  Závery Európskej rady z 13 – 14. decembra 2012 (1) a 7 – 8. februára 2013 (2), v ktorých sa zdôraznilo, že podpora zamestnanosti mladých by mala byť najvyššou prioritou, a v ktorých sa stanovila nová iniciatíva na podporu zamestnanosti mladých ľudí.
               
            
                  2.
               
               
                  Vyhlásenie členov Európskej rady z 30. januára 2012 s názvom Na ceste ku konsolidácii podporujúcej rast a rastu priaznivému pre zamestnanosť, v ktorom sa členské štáty vyzývajú, aby stimulovali zamestnanosť, a to najmä mladých ľudí, prostredníctvom prípravy a vykonávania komplexných iniciatív v oblastiach zamestnanosti, vzdelávania a odbornej prípravy a rozvoja zručností.
               
            
                  3.
               
               
                  Odporúčanie Rady o zavedení systému záruk pre mladých v rámci balíka opatrení v oblasti zamestnanosti mladých (3), ktorý je súčasťou koordinovaného politického prístupu na riešenie nezamestnanosti, zníženia predčasného ukončovania školskej dochádzky a chudoby a sociálneho vylúčenia medzi mladými ľuďmi.
               
            
                  4.
               
               
                  Odporúčanie Rady o potvrdzovaní neformálneho vzdelávania a informálneho učenia sa (4), v ktorom sa kladie dôraz na príležitosti a mechanizmy, vďaka ktorým znalosti, zručnosti a kompetencie získané neformálnym vzdelávaním a informálnym učením sa zohrajú dôležitú úlohu pri posilnení zamestnateľnosti a mobility a vďaka ktorým sa tiež zvýši motivácia pre celoživotné vzdelávanie, najmä ak ide sociálne a hospodársky znevýhodnené alebo nízkokvalifikované osoby
               
            
                  5.
               
               
                  Spoločná správa Rady a Komisie o vykonávaní strategického rámca „Vzdelávanie a odborná príprava 2020“ (5), v ktorej sa uvádzajú kroky na mobilizáciu procesu „ET 2020“ na podporu cieľov stratégie Európa 2020 v oblasti rastu a zamestnanosti a určuje niekoľko prioritných oblastí pre európsku spoluprácu v oblasti vzdelávania a odbornej prípravy v období 2012 – 2014.
               
            
                  6.
               
               
                  Závery Rady s názvom Investovanie do vzdelávania a odbornej prípravy – reakcia na oznámenie Komisie s názvom Prehodnotenie vzdelávania: investície do zručností na dosiahnutie lepších sociálno-ekonomických výsledkov a ročný prieskum rastu na rok 2013 o prehodnotení vzdelávania (6).
               
            
                  7.
               
               
                  Odporúčanie Rady o politikách na zníženie predčasného ukončovania školskej dochádzky (7), v ktorom sa zdôrazňuje, že sú potrebné komplexné medzisektorové politiky na posilnenie prepojenia medzi systémami vzdelávania, odbornej prípravy a zamestnanosti.
               
            
                  8.
               
               
                  Oznámenie Komisie o iniciatíve „Príležitosti pre mladých“ z 20. decembra 2011 (8), v ktorom sa členské štáty vyzývajú, aby boli aktívnejšie pri riešení vysokej miery nezamestnanosti mladých ľudí a v rámci toho lepšie využívali európske sociálne fondy, ako i vytvorili viac príležitostí pre mobilitu mladých ľudí.
               
            
         (1)  EUCO 205/12.
      
         (2)  EUCI 3/13.
      
         (3)  17944/12.
      
         (4)  Ú. v. EÚ C 398, 22.12.2012, s. 1.
      
         (5)  Ú. v. EÚ C 70, 8.3.2012, s. 9.
      
         (6)  Ú. v. EÚ C 64, 5.3.2013, s. 5.
      
         (7)  Ú. v. EÚ C 191, 1.7.2011, s. 1.
      
         (8)  5166/12.